KIRJALLINEN KYSYMYS P-2849/02

esittäjä(t): Bart Staes (Verts/ALE) komissiolle

(4. lokakuuta 2002)

Aihe: D'Hoppebos-metsän vahvistaminen luontotyyppialueeksi

Komissio perusti luontotyyppidirektiivin (92/43/ETY(1)) ja lintudirektiivin (79/409/ETY(2)) pohjalta Natura 2000 -verkoston, johon kuuluu sellaisten eurooppalaisten alueiden perustaminen, joissa luonnon biologisen monimuotoisuuden suojelu ja säilyttäminen on keskeisin prioriteetti.

Belgiassa Wallonian ja Flanderin alueet suosittelevat perustettavaksi muun muassa seuraavaa kahta luontotyyppialuetta:

- Walloniassa sijaitseva Pottelberghbos-metsä

- Flanderissa sijaitseva Brakelbos-metsä (1996).

Silmiinpistävää on kuitenkin se, että Wallonian aluehallinto ei esittänyt luontotyyppialueeksi D'Hoppebosia (joka sijaitsee samalla alueella kuin aikaisemmin mainitut metsät). Alueen lohkomisen vuoksi Euroopan komission pyrkimykset mitätöitiin. Suojeltujen lajien olemassaolo on mahdollista vain, jos näitä eri metsiä käsitellään yhteisenä kokonaisuutena. Monien lajien säilymiselle tämä on suoranainen edellytys.

Tämän lisäksi vaikuttaa siltä, että osakeyhtiö Fort-Labia käyttää jo vuosien ajan D'Hoppebos-metsää kaatopaikkana. Kyseinen yritys pyysi äskettäin kaatopaikkaluvalleen kymmenen vuoden jatkoaikaa. Eri selvitysten ja virallisen ympäristövaikutusten arvioinnin mukaan vaikuttaa siltä, että sekä pohja- että pintavesi on pahoin saastunut eri kemiallisista aineista. Luontotyyppidirektiivin käyttöönoton jälkeen tämän luontoalueen tila on huonontunut huomattavasti. Kaatopaikasta syntynyt halkeama vaikuttaa metsän tilaan 20 hehtaarin alueella. Osittain jäteainesta käyttämällä rakennettu tie sijaitsee ainoastaan kymmenkunta metriä Brakelbosista.

Kun edellä mainittu tilanne otetaan huomioon, voiko komissio ilmoittaa minulle luontotyyppidirektiivin ja lintudirektiivin perusteella, onko todistustaakka riittävä, jotta 5 artiklan 1 kohdan mukaisesti voidaan käynnistää jäsenvaltion ja komission välinen yhteinen menettely?

Lopetettiinko yhteisön tuen myöntäminen Wallonian rakennerahastoille syksyllä, koska luontotyyppialueita koskevia täydellisiä luetteloita ei ollut toimitettu? Eikö nyt olisi sopiva hetki merkitä myös D'Hoppebos kyseiseen luetteloon?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

Margot Wallströmin komission puolesta antama vastaus

(25. lokakuuta 2002)

Kysyjän mainitsema, direktiivin 92/43/ETY(1) 5 artiklan 1 kohdassa tarkoitettu jäsenvaltion ja komission kahdenvälinen neuvottelumenettely voidaan käynnistää ainoastaan sellaisissa poikkeustapauksissa, joissa komissio toteaa, että tietyn jäsenvaltion esittämästä suojelualueiden luettelosta puuttuu alue, jolla on ensisijaisesti suojeltava luontotyyppi tai laji ja joka asian kannalta merkityksellisen ja luotettavan tieteellisen tietämyksen perusteella vaikuttaa välttämättömältä kyseisen ensisijaisesti suojeltavan luontotyypin säilymiselle tai lajin eloonjäämiselle. Parlamentin jäsenen mainitsemasta tapauksesta komissiolla ei ole riittäviä tieteellisiä tietoja, joiden perusteella se voisi todeta tällaisen menettelyn käynnistämisen olevan tarpeen.

Ehdotuksesta, joka koskee D'Hoppebos-metsän nimeämistä yhteisön tärkeänä pitämäksi alueeksi direktiivin 92/43/ETY 4 artiklan 1 kohdan mukaisesti, on puolestaan todettava, että komissio ei ole vielä saanut virallista tiedonantoa Vallonian hallituksen 27. syyskuuta 2002 laatimasta uudesta suojelualueiden luettelosta. Komissio ei siis pysty tällä hetkellä tarkastamaan, onko Vallonian hallitus ehdottanut direktiivin 92/43/ETY mukaisesti D'Hobbebosin metsän nimeämistä yhteisön tärkeänä pitämäksi alueeksi. On myös syytä mainita, että kyseisen direktiivin liitteen III valintaperusteiden soveltaminen on jäsenvaltioiden vastuulla. Valintaperusteet koskevat erityisesti kyseessä olevien luontotyyppien edustavuutta, pinta-alaa ja suojeluastetta sekä alueella asuvia eläinlajikantoja. Jäsenvaltioilla on näiden perusteiden soveltamisessa tietynlainen harkintavalta. Kysyjän antamien tietojen perusteella komissio ei pysty päättelemään, onko Vallonian hallitus käyttänyt päätösvaltaansa väärin valintaperusteiden soveltamisessa sikäli, että se ei ole ehdottanut kyseisen alueen nimeämistä yhteisön tärkeänä pitämäksi alueeksi.

Komissio on juuri saanut kantelun kyseisellä alueella sijaitsevasta jätteiden hautaamiskeskuksesta. Näin ollen komissio voisi pyytää Vallonian hallitukselta tarvittavia todisteita siitä, että direktiivin 92/43/ETY 6 artiklan 3 kohdassa tarkoitettuja säännöksiä, jotka liittyvät alueita koskevien suunnitelmien ja hankkeiden vaikutusten arviointiin, on noudatettu.

Komissio voi vahvistaa, että komission aluepolitiikasta vastaava jäsen kirjoitti 14. kesäkuuta 2001 Vallonian alueen pääministerille ja ilmoitti hänelle päätöksestään pyytää aluepolitiikan pääosastoa keskeyttämään maksut yhtenäiseen ohjelma-asiakirjaan (YOA) Tavoite I Hainaut 20002006 sisältyvän kahden toimenpiteen osalta, koska ne voivat mahdollisten vaikutustensa vuoksi vahingoittaa Natura 2000 -alueiksi suunniteltuja alueita. Keskeytys peruutetaan heti, kun Vallonian alue on toimittanut komissiolle listan Natura 2000 -alueista.

(1) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta.